**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2024 ԹՎԱԿԱՆԻ ԴԵԿՏԵՄԲԵՐԻ 27-Ի N 2060-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ** **ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** **ՎԵՐԱԲԵՐՅԱԼ**

**Իրավական ակտի ընդունման անհրաժեշտությունը.**

Հայաստանի Հանրապետության կառավարության որոշման նախագծով նախատեսվում է **ՀՀ 2025թ.-ի պետական բյուջեի փաստացի ձևավորված տարեսկզբի ազատ մնացորդի հաշվին ավելացնել ՀՀ կառավարության թիրախում գտնվող 300 դպրոցի և 500 մանկապարտեզի կառուցման, վերակառուցման, նորոգման ծրագրի բյուջետավորումը 9,600,000.0 հազար դրամի չափով։**

**Ընթացիկ իրավիճակը և խնդիրները.**

ՀՀ 2025թ-ի պետական բյուջեով 300 դպրոցի և 500 մանկապարտեզի կառուցման, վերակառուցման, նորոգման ծրագրի համար տարեսկզբին նախատեսված է եղել 100,394,959.6 հազար դրամ, ինչը պակաս է 2024թ-ի հատկացման նկատմամբ 7,285,214.4 հազար դրամով կամ 6.8%-ով: Միաժամանակ, ծրագրի հիմնական վերջնաժամկետն է 2026թ-ը և հետևաբար 2025-2026թթ-ին աշխատանքներն իրականացվում են ավելի լայնածավալ և ավելի շատ օբյեկտներում, ցանկերը պարբերաբար համալրվում են և մեկնարկում են նոր օբյեկտների շինարարական աշխատանքներ։

Բացի այդ, «Հայաստանի Հանրապետության 2025 թվականի պետական բյուջեի մասին» օրենքի 9-րդ հոդվածի 22-րդ կետով սահմանվել է, որ ՀՀ 2025 թվականի պետական բյուջեի՝ փաստացի ձևավորված տարեսկզբի ազատ մնացորդի հաշվին կարող են ֆինանսավորվել 2024 թվականին ստանձնված, սակայն 2024 թվականի դեկտեմբերի 31-ի դրությամբ փաստացի չիրականացված կապիտալ ծախսերի գծով պայմանագրային պարտավորությունները։ Նշված ռազմավարական ծրագրի, որը հիմնականում ներառում է ՀՀ պետական բյուջեի 1236 ծրագիրը, ՀՀ ԿԳՄՍ նախարարության՝ որպես ԲԳԿ–ի չիրացված պարտավորությունների հանրագումարը կազմում է 26,819,649.35 հազար դրամ, որից 1,616,638.10 հազար դրամը Նախարարությունն արդեն վերականգնել է ներքին վերաբաշխումների շնորհիվ, **չֆինանսավորված մնացարդը կազմում է 25,203,011.25 հազար դրամ**։

Սույն նախագծով ազատ մնացորդի հաշվին նախատեսվում է հատկացնել ԿԳՄՍ նախարարությանը 9.6 մլրդ դրամ, որը բաշխվել է հետևյալ ուղղություններով․

* մանկապարտեզների հիմնանորոգում՝ 0.8 մլրդ դրամ,
* դպրոցների կառուցում՝ 0.5 մլրդ դրամ,
* դպրոցների նորոգում՝ 5.9 մլրդ դրամ և
* դպրոցների և մանկապարտեզների գույքով ապահովում՝ 2.4 մլրդ դրամ։

Ուղղությունների գծով հատկացումների չափը որոշվել է ելնելով գումարի սղությունից և կախված օբյեկտների թվաքանակից։ Այսպես, դպրոցաշինության ծրագրերի շրջանակներում ներկայումս առավել թիրախավորվել է դպրոցների վերանորոգման/հիմնանորոգման ենթածրագիրը, որի օբյեկտների ցանկը նախատեսվում է ավելացնել, իսկ դպրոցների կառուցման մասով չբաշխված գումար հնարավոր չի եղել առանձնացնել, փոխարենը նախատեսվել է օբյեկտներից մեկի գծով գումար (ներքին սասնաշենի դպրոց), որի մասով ներկայումս անհրաժեշտ էին լրացուցիչ միջոցներ՝ ելնելով շինարարության արագ տեմպերից։ Ինչպես հայտնի է, ցանկացած շինարարությունն ավարտված օբյեկտ շահագործման է հանձնվում միմիայն ամբողջությամբ նոր գույքով համալրված։ Այդ նպատակով այս տարվա բյուջեով նախատեսվել է ընդամենը 1.2 մլրդ դրամ, որը չի կարող բավարարել այս տարի ավարտ նախատեսող օբյեկտների (շուրջ 90 դպրոց և ավելի քան 50 մանկապարտեզ) գույքի ձեռքբերման համար։

Հատկացման հիմնական մասը՝ նորոգվող դպրոցների համար առանձնացված գումարը նախատեսվել է օբյեկտներով չբաշխված տողերով՝ նկատի ունենալով, որ որոշ օբյեկտների մասով դեռևս ընթանում են նախագծանախահաշվային փաստաթղթերի կազմման աշխատանքներ, իսկ ընթացող շինարարությունների մասով պատկերն առավել հստակ կլինի 3-րդ եռամսյակում։ Միաժամանակ, մեկ այլ որոշման նախագծով նախատեսվում է բյուջետավորման կարգի պարզեցում, որի համաձայն ՀՀ պետական բյուջեի 1236 ծրագրի շրջանակներում օբյեկտներով չբաշխված տողերից իրավունք է վերապահվում ԲԳԿ–ին գումարը բաշխել ըստ օբյեկտների միայն ՀՀ ֆինանսների նախարարության համաձայնությամբ, իսկ համապատասխան որոշման նախագիծը շրջանառել արդեն ամփոփ ձևով դեկտեմբերին։

**Կարգավորման նպատակը և բնույթը.**

Որոշման նախագծի ընդունմամբ գումար կավելացվի ՀՀ կառավարության թիրախում գտնվող 300 դպրոցի և 500 մանկապարտեզի կառուցման, վերակառուցման, նորոգման ծրագրի 2025թ-ի բյուջետավորումը։

**Նախագծի մշակման գործընթացում ներգրավված ինստիտուտները և անձինք.**

ՀՀ կրթության, գիտության, մշակույթի և սպորտի նախարարության մասնագետները:

**Իրավական ակտի կիրարկման դեպքում ակնկալվող արդյունքը.**

Որոշման ընդունման արդյունքում կապահովվի 300 դպրոցի և 500 մանկապարտեզի կառուցման, վերակառուցման, նորոգման ծրագրի պատշաճ իրականացումը։

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

«Հայաստանի Հանրապետության 2025 թվականի պետական բյուջեի մասին» օրենքում և Հայաստանի Հանրապետության կառավարության 2024 թվականի դեկտեմբերի 27-ի N 2060-Ն որոշման մեջ լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների ավելացում կամ նվազեցում չի առաջանում, իսկ ծախսերն ավելանում են 9,600,000.0 հազար դրամով:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.

* 3-րդ կետի 3.6-րդ ենթակետից՝ «*Ցանկում ընդգրկված մանկապարտեզներում շինարարական աշխատանքների իրականացում ․․․*».
* 8-րդ կետից՝ *«կառուցել, հիմնանորոգել և վերանորոգել առնվազն 300 հանրակրթական ուսումնական հաստատություններ...»*։

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: